Pärast viimasel ajal tõusva trendi -  cloud computing'u ja SaaSi (Software as a Service) - võidukäiku pole ärijuhtimine enam endine. See muutus puudutab kõiki juhte - nii neid, kes lähevad trendiga kaasa, kui ka neid, kes seda ei tee.  Miks ja kuidas see muudab ärijuhtimist?    Info on reaalajas    Kujutle olukorda, et istud Arlanda lennuväljal Stockholmis, sisened programmi ning sul on kohe ülevaade äritegevusest täna peakontoris Tallinnas ja esindustes Tartus ja Pärnus. Selline on reaalsus cloud computing'u puhul. Tegelik olukord on kahjuks paljude juhtide jaoks hoopis teistsugune. Juhid puutuvad sageli kokku probleemiga, et ei saa piisavalt kiiresti vajalikku infot. Näiteks koostatakse mõnda spetsiaalset aruannet kord kuus, sest tihedamini ei jõua. Ka võib infot küsides tekkida olukord, kus selle info kogumiseks, analüüsimiseks ja vajalikul kujul esitamiseks läheb palju aega. Võib kuluda isegi nii palju aega, et see info muutub juba ebaoluliseks. Suhteliselt vähe saab teha muudatusi, kui saada kuu aega hiljem teada, kuidas firmal eelmisel kuul läks, see informatsiooniga pole kiiresti muutuvas keskkonnas midagi peale hakata. Näiteks on konkurent teinud kampaania ja juht saab kuu aega hiljem teada, kuidas see müüki mõjutas. Alles seejärel (kuu aega hiljem) tehakse siis muudatusi oma pakkumistes. Selleks ajaks on olukord jällegi muutunud ja ettevõetud sammud võivad olla täiesti kasutud. Või näiteks siis, kui käive hakkab kasvama, on võimalik kohe arvestada suurema laovaruga, et ei tekiks olukorda, kus kliendile ei ole lihtsalt toodet pakkuda. Ja vastupidisel juhul, kui käive kiiresti kahaneb, pole mõtet enam suurt laovaru hoida. Samas võimaldab reaalaja infot kiiresti otsuseid vastu võtta ja muutunud olukorras kohe reageerida. See aga annab võimaluse olla konkurentidest samm ees, mitte sörkida sabas.    Hea kontroll ka kaugemal asuvate kontorite või tütarfirmade üle    Internetipõhise tarkvara puhul muutub kontroll firmas toimuva üle oluliselt tõhusamaks. Sel juhul ei ole vahet, kas töötajad töötavad kõrvaltoas, teises Eestimaa otsas või hoopis mõnes teises riigis. Info kogu firmas  toimuvast on reaalajas sellegipoolest kogu aeg olemas. See võimaldab koosolekute efektiivsust suurendada ja ajakulu vähendada, sest koosolekutel pole vaja esitleda traditsioonilist aruandlust, kuna igaüks saab seda ise vajadusel vaadata, seega saab koosolekutel sisuliste küsimustega tegeleda. Kui sage on praktikas olukord, kus sa tead, kuidas läks tütarfirmal Lätis eile või eelmisel nädalal? Kas sa tahaksid seda teada?